b'\n_START_ARTICLE_\nCockta\n_START_PARAGRAPH_\nCockta je gazirana brezalkoholna osve\xc5\xbeilna pija\xc4\x8da in ena od najbolj uveljavljenih in prepoznavnih  blagovnih znamk dru\xc5\xbebe Droga Kolinska d.d., sedaj v lasti hrva\xc5\xa1kega mednarodnega  _NEWLINE_koncerna Atlantic Grupa d.d.\n_START_SECTION_\nPoimenovanje\n_START_PARAGRAPH_\nIme izhaja iz angle\xc5\xa1ke besede cocktail (koktajl) in si ga je leta 1953 izmislil o\xc4\x8de te pija\xc4\x8de, Emerik Zelinka (sprva je bil za pija\xc4\x8do v uporabi naziv jugokola) kot jugoslovansko razli\xc4\x8dico Coca-Cole, za razliko od katere pa ne vsebuje kofeina in ortofosforne kisline. Ime Cockta ponazarja me\xc5\xa1anico naravnih sestavin, ki jih je uporabil pri izdelavi te pija\xc4\x8de. Osnovne sestavine Cockte so voda, karameliziran sladkor, plodovi \xc5\xa1ipka, vitamin C in razli\xc4\x8dna zeli\xc5\xa1\xc4\x8da.\n_START_SECTION_\nZgodovina\n_START_PARAGRAPH_\nCockto so javnosti prvi\xc4\x8d predstavili 8. marca 1953 na prvenstvu v smu\xc4\x8darskih skokih v Planici, njen namen pa je bil vpeljati zahodni \xc5\xbeivljenjski slog, katerega razpoznavni znak je bila takrat Coca Cola. Za razliko od nje Cockta ne vsebuje kofeina in ortofosforne kisline, kljub temu pa ohranja izgled in strukturo te pija\xc4\x8de. Pija\xc4\x8da se je v tedanji Jugoslaviji hitro raz\xc5\xa1irila in so jo \xc5\xbee v prvem letu napolnili ve\xc4\x8d kot milijon litrov._NEWLINE_Prvih \xc5\xa1tirinajst let je Cockta dosegala 25-odstotno letno rast prodaje. Leta 1967 so v Slovinu, ki je proizvajal pija\xc4\x8do, letno proizvedli kar 80 milijonov stekleni\xc4\x8dk Cockte. Pija\xc4\x8da je kot eden prvih jugoslovanskih proizvodov postala izvozni izdelek in so jo dve leti prodajali tudi na Nizozemskem. Konec 60-ih let prej\xc5\xa1njega stoletja se je z odpiranjem jugoslovanskega trga in prihodom tujih blagovnih znamk (predvsem Coca-Cole) prodaja Cockte zmanj\xc5\xa1ala. To je prisililo proizvajalca, da je leta 1975 za\xc4\x8del Cockto polniti tudi v litrske steklenice in za\xc4\x8del izdelek mo\xc4\x8dneje ogla\xc5\xa1evati. Ogla\xc5\xa1evalska kampanja in zanimivi slogan \xc2\xbbCockta - pija\xc4\x8da na\xc5\xa1e in va\xc5\xa1e mladosti\xc2\xab\xc2\xa0je povzro\xc4\x8dila nov porast prodaje, tako da je konec sedemdesetih let dosegla prodajni vi\xc5\xa1ek, 37 milijonov litrov prodane pija\xc4\x8de letno._NEWLINE_Med 1983 in 1994 je prodaja Cockte mo\xc4\x8dno upadla, k \xc4\x8demur so pripomogli zunanji vplivi in razpad Jugoslavije ter s tem kr\xc4\x8denje trga. Gospodarska kriza razpadle Jugoslavije je vodila tudi v propad podjetja Slovin. Proizvodnjo Cockte je leta 1996 nadaljevalo podjetje Slovenijavino, ki je spet za\xc4\x8delo mo\xc4\x8dno ogla\xc5\xa1evalsko kampanjo. Prodaja Cockte je za\xc4\x8dela spet nara\xc5\xa1\xc4\x8dati. _NEWLINE_Leta 2000 je blagovno znamko Cockta odkupilo ljubljansko podjetje Kolinska, nato Droga Kolinska, ki je prenovilo celostno podobo Cockte in spet za\xc4\x8delo ogla\xc5\xa1evalsko kampanjo, prav tako temelje\xc4\x8do na tradiciji in nostalgiji. Novo geslo je postalo \xc2\xbbPrve ne pozabi\xc5\xa1 nikoli\xc2\xab._NEWLINE_Leta 2001 je prodaja spet za\xc4\x8dela rahlo nara\xc5\xa1\xc4\x8dati, Cockta pa se je znova uveljavila na slovenskem trgu in za\xc4\x8dela spet prodirati tudi na trge dr\xc5\xbeav nekdanje Jugoslavije. _NEWLINE_V ogla\xc5\xa1evalsko kampanjo so tedaj v Kolinski pritegnili tudi nekatere znane slovenske \xc5\xa1portnike kot sta bila takrat izjemno priljubljena Sre\xc4\x8dko Katanec in Zlatko Zahovi\xc4\x8d. Leta 2004 so za\xc4\x8deli Cockto polniti tudi v 0,33-litrske plastenke._NEWLINE_Prvotno Cokto so v tedanji Drogi Kolinski raz\xc5\xa1irili na ve\xc4\x8d razli\xc4\x8dic z razli\xc4\x8dnimi okusi: Cockta Chinotto (kinoto), Cockta Rossa (rde\xc4\x8da pomaran\xc4\x8da), Cockta Black tonic (\xc4\x8drni ribez in aronija), Cockta Plus Mandarine (mandarina), Cockta Plus Lime and Ginger (limeta in ingver) ter Cockta Easy (z umetnim sladilom), ki pa se na trgu niso uveljavile, zato so jih nehali proizvajati._NEWLINE_Ko je dru\xc5\xbebo Droga Kolinska d.d. leta 2010 prevzel hrva\xc5\xa1ki holding Atlantic Grupa d.d., so tudi spremenili tr\xc5\xbeenje nekdaj priljubljene brezalkoholne pija\xc4\x8de. Dobila je novo oblikovan logotip in grafi\xc4\x8dno podobo, temelje\xc4\x8do na nostalgiji in tradiciji, s poudarkom na naravnih sestavinah, pa tudi druga\xc4\x8dno, prepoznavno embala\xc5\xbeo._NEWLINE_Leta 2019 je na trg pri\xc5\xa1la Cockta Free, razli\xc4\x8dica brez dodanega sladkorja.'